ખેર, તો મૂળ વાત જેરુસલેમ અને અમેરિકી દૂતાવાસની છે. અમેરિકામાં પ્રમુખ ટ્રમ્પે સત્તા સંભાળી ત્યારથી કેટલાક મુદ્દે તેમનું વલણ આક્રમક રહ્યું છે અને તેથી દુનિયાની સેક્યુલર પ્રજાતિ તેમનાથી ભારે નારાજ છે. ટ્રમ્પ અમેરિકાની ઈમિગ્રેશન નીતિમાં ફેરફાર કરવા માગે છે. આતંકવાદ પ્રત્યે ટ્રમ્પનું વલણ સંપૂર્ણ સ્પષ્ટ અને મક્કમ છે અને એ જ કારણે તેમણે પાકિસ્તાનને પણ ભીંસમાં લીધું છે. અને એ જ ક્રમમાં ઈસ્લામિક દેશોને માપમાં રાખવા માગતા ટ્રમ્પ ઈઝરાયેલને ભરપૂર સમર્થન આપી રહ્યા છે. આમ તો ઈઝરાયેલને ૧૯૪૮માં તેની રચનાથી જ અમેરિકાનું સમર્થન છે, પરંતુ જેરુસલેમને વિવાદાસ્પદ સ્થાન ગણીને અત્યાર સુધીના કોઈ અમેરિકી પ્રમુખે અમેરિકી દૂતાવાસ જેરુસલેમમાં શરૂ કરવાની તૈયારી દર્શાવી નહોતી. ઈઝરાયેલ જેરુસલેમને પોતાની રાજધાની માને છે, પરંતુ જ્યાં સુધી દુનિયાના દેશો એ વાત સ્વીકારીને પોતાનાં દૂતાવાસ ત્યાં શરૂ ન કરે ત્યાં સુધી ઈઝરાયેલ એક પ્રકારનું વાંઝિયાપણું અનુભવતું હતું. એ લાગણી ડોનાલ્ડ ટ્રમ્પે દૂર કરી.